Yumi mekim wanem
Mak 16:1-8.
Long ol stadi long Buk Mak yumi lainim planti samting bilong ol samting bilong Jisas.
- Jisas Em i husat? Yumi save pinis olsem, Jisas Em i Pikinini Bilong Man bilong visin bilong Daniel. Em i God olsem Papa Em i God na olsem Holi Spirit Em i God. Jisas Em i God i kam daun long dispela graun.
- Long wanem as Jisas i kam daun long dispela graun? Yumi save pinis olsem, Jisas Em i kam bilong lusim laip bilong Em bilong baim bek laip bilong ol planti sin manmeri olsem yu na mi.
- Bihainim Jisas em i wanem samting? Yumi save pinis olsem, bihainim Jisas em i pasin bilong bilipim na trastim God long kisim bek yumi long feitful baim bek wok bilong Jisas long diwai kros, na yumi harim na bihainim tok bilong Jisas long wokabaut na sindaun bilong yumi.
Nau mi laik helpim yu save long ol sampela samting bilong bilip. Ol disaipel bilong Jisas ol i stap wantaim Jisas, tasol taim Jisas i dai pinis na Em i kirap bek, orait bilip bilong ol i kamap narapela kain olgeta. Na wankain olsem, kirap bek bilong Jisas i ken i mekim bilip bilong yumi tu i kamap narapela kain olgeta.
Nau bai yumi skelim kirap bek bilong Jisas. Tasol pastaim bai yumi skelim ol sampela samting i kamap paslain long dai na kirap bek bilong Jisas. Na sekon bai yumi skelim ol sampela samting i kamap long taim bilong kirap bek bilong Jisas. Na las bai yumi skelim ol sampela samting i kamap bihain long kirap bek bilong Jisas.
Ol sampela samting i kamap paslain long dai na kirap bek bilong Jisas.
Lukim na skelim ol wanwan hap bilong buk Mak.
- Mak 8:29 na 32. Ol disaipel ol i save long Jisas, tasol ol i no tingim olsem Jisas bai dai na kirap bek olsem Jisas i tokim ol. Nogat. Taim Jisas i tokim ol long dispela samting bai kamap, orait ol disaipel i krosim Jisas na tok, “Yu no ken i mekim kain tok olsem.”
- Mak 14:31. Pita wantaim olgeta disaipel ol i tok strong olsem, “Maski wanem hevi i kamap, mipela no inap lusim Yu.”
- Mak 14:50. Olgeta disaipel ol i pret na ranawe.
- Mak 14:72. 3-pela taim Pita i tok, “Mi no save long dispela man Jisas. Mi no wanpela bilong ol lain bilong Em.”
- Mak 15. Na taim ol i hangamapim Jisas long diwai kros, orait ol disaipel i stap we? Ol i pret tumas na ol i hait i stap.
- Mak 15:47. Na taim Josep na tupela Maria i planim bodi bilong Jisas, orait ol disaipel i stap we? Yumi no save. Ol disaipel i larim Josep na tupela Maria i wokim wok bilong planim Jisas.
Ol sampela samting i kamap long taim bilong kirap bek bilong Jisas.
Lukim na skelim Mak 16:1-8.
Na ol disaipel i stap we? Olsem wanem ol i no i stap long ples matmat na wetim kirap bek bilong Jisas? Planti taim Jisas i bin tokim ol long kirap bek bilong Em, olsem na, olsem wanem ol i no stap na wetim kirap bek bilong Em?
Ol disaipel i stap we? Ol disaipel ol i wokabaut i go bek long ples bilong ol long provins Galili. Jisas i dai pinis na ol i tingim olsem, ol samting bilong Jisas i pinis na toktok bilong Em i no gat kaikai. Em olsem na, ol i go bek long ples bilong ol. Lukim lain 7. Jisas i save na Em i salim tok long ol olsem, “Mi bai go long Galili paslain long yupela.”
Tingim. Pasin bilong ol i pas long bilip bilong ol. Ol i no tingim Jisas bai kirap bek long dai bilong Em, olsem na, ol i go bek gen long ples bilong ol.
Harim. Bilip bilong yu bai stiaim na bosim na kontrolim pasin bilong yu. Wanem samting yu bilipim na trastim, orait dispela samting bai stiaim na bosim na kontrolim pasin bilong yu.
Em olsem na, sapos yu tok, “Mi bilipim na trastim God na Jisas,” na yu pas yet long ol toktok bilong tumbuna, orait yu mas klia olsem, dispela pasin bilong yu i putim yu long ples klia. Yu no bilipim na trastim God na Jisas. Bilip bilong yu i stiaim na bosim na kontrolim pasin bilong yu, na taim yu pas long pasin bilong ol tumbuna, orait dispela i soim olsem, yu bilipim na trastim ol samting bilong tumbuna bilong yu.
Long ples ol sampela lotu man ol i kirap na kilim wanpela man. Long wanem, ol i bilip olsem dispela man i wokim posin. Long toktok bilong ol, ol i tok olsem, “Mipela bilipim na bihainim God na Jisas,” tasol pasin bilong ol i pas long bilip bilong posin bilong ol tumbuna. Olsem na, ol i no bilipim na bihainim God na Jisas, nogat, ol i bilipim na trastim ol samting bilong tumbuna bilong ol.
Tru. Bilip bilong yu bai stiaim na bosim na kontrolim pasin bilong yu. Olsem na, sapos yu bilipim na trastim Jisas, orait yu no inap bihainim pasin bilong tumbuna. Nogat. Yu bai bihainim Jisas long pasin bilong yu. Pasin bilong yu i soim bilip bilong yu.
Em olsem na, pasin bilong ol disaipel i soim bilip bilong ol. Ol i tingim olsem Jisas i no inap kirap bek long dai. Yes, ol i tingim na diskasim toktok bilong Jisas, tasol ol i no tingim na bilipim tok bilong Jisas. Jisas i tok, “Long 3-pela de bai mi kirap bek.” Tasol ol disaipel ol i lusim Jerusalem na ol i wokabaut i go bek long ples bilong ol.
Ol sampela samting i kamap bihain long kirap bek bilong Jisas.
Bilong kisim save long ol samting i kamap bihain long kirap bek bilong Jisas, orait yumi mas lukim na skelim ol wanwan tok long Buk Aposel. Lukim Aposel 1:3. Luk em i sotim stori na em i stori olsem, Jisas i stap wantaim ol na Em i wokim ol wanwan samting bilong soim ol olsem, tru Em i stap laip.
Orait, nau mi laik soim yu pasin bilong Pita wantaim olgeta disaipel bihain long kirap bek bilong Jisas na bihain long Jisas i go bek gen long heven. Lukim Aposel 2:22-24 na 37. Long ai bilong ol planti manmeri, na long ai bilong ol planti manmeri i tok bilas long ol, Pita i sanap na em i autim tok bilong witnisim Jisas na em i no pret olsem bipo em i pret.
Bipo, ol disaipel ol i ranawe. Tasol nau, ol i sanap strong olgeta.
Na wanem samting i senisim pasin bilong ol? Tru, Holi Spirit i bin givim strong long ol. Tasol, wantaim wok bilong Holi Spirit, olgeta disaipel ol i kisim save tru olsem, Jisas i kirap bek long dai olsem Em i tokim ol, na dispela i tanim bilip bilong ol na ol i sanap strong na autim tok bilong witnisim Jisas. Taim ol i lukim Jisas i stap laip, orait olgeta tubel bilong ol i lus na ol i bilipim na trastim Jisas trutru. Long dispela as ol i sanap strong nau na ol i no pret moa na ol i no ranawe moa. Ol i witnisim Jisas long ai bilong ol planti manmeri na dispela pasin bilong ol i soim yumi olsem, bilip bilong ol i stap olgeta long Jisas.
Na yumi mas save olsem, bihain, olgeta disaipel i lusim laip bilong ol bilong witnisim na difenim Jisas na kirap bek bilong Em.
Stori bilong kirap bek bilong Jisas em i trupela histori bilong dispela graun.
Tru tumas, Jisas Em i kirap bek long dai. Dispela em i trupela histori bilong dispela graun. Na i gat planti witnis bilong sapotim kirap bek bilong Jisas. Lukim tok bilong aposel Pol long 1 Korin 15:3-8.
Krais Em i dai long sin bilong yumi olsem Tok bilong God i tok, 4na ol i planim Em na long 3-pela de Em i kirap gen olsem Tok bilong God i tok. 5Na Em i kamap long ai bilong Sifas na bihain Em i kamap long ai bilong olgeta disaipel na ol i lukim Em. 6Na bihain Em i kamap long ai bilong ol planti brata na sista, namba bilong ol i winim 500, na wantaim ol i lukim Em. Planti bilong ol i stap yet na wanwan tasol i dai pinis. 7Na Em i kamap long ai bilong Jems, na Em i kamap long ai bilong olgeta aposel na ol i lukim. 8Na las Em i kamap long ai bilong mi na mi lukim. 1 Korin 15:3-8.
Tingim. Ol 500 manmeri ol i bung na olgeta wantaim ol i lukim Jisas i kirap bek na i stap laip. Kirap bek bilong Jisas em i narapela kain samting, tasol em i trupela samting.
Yumi i bilipim na trastim dai na kirap bek bilong Jisas, orait yumi bilipim na trastim samting i trupela histori na i gat ol planti witnis i stap. Na planti bilong ol witnis ol i lusim laip bilong ol bilong witnisim na sapotim na difenim Jisas i dai na Em i kirap bek na i stap laip.
Dai na kirap bek bilong Jisas em i trupela histori samting bilong dispela graun. Long bipo, samting olsem i no kamap, na bihain, samting olsem i no kamap. Nogat. Jisas wanpela i tokaut long dai na kirap bek bilong Em, na Em i dai na kirap bek olsem Em i tok. Jisas i brukim histori bilong yumi manmeri bilong dispela graun, na long dispela as ol saveman ol i makim na kauntim ol yia long dai na kirap bek bilong Jisas. Taim ol i tok yia 2016 ol i minim olsem, 2-pela tausen na 16-pela yia i kam i go pinis long taim bilong Jisas i kam i stap na i dai na kirap bek.
[ Ol saveman ol i makim taim bipo long Jisas long mak BC na dispela i minim olsem, “Before Christ”, na long Tok Pisin i minim olsem, “Bipo Krais”. Olsem na, 200 BC i minim olsem, 200 yia bipo Krais i kamap na i stap. Na ol saveman ol i makim taim bihain long Jisas long mak AD na dispela i minim olsem, “Anno Domini.” Dispela tok em i tok ples Latin na i minim olsem, “bihain long Krais.” Olsem na, yia 2016 AD i minim olsem, 2016 yia bihain long Krais. ]
Ating yumi manmeri bilong dispela graun yumi no yusim het bilong yumi tumas. Planti taim yumi bilipim na trastim ol stori bilong ol sampela samting na i no gat ol planti ai witnis i stap bilong witnisim dispela samting i tru o nogat, tasol yumi bilipim na trastim ol dispela stori. Na stori bilong Jisas i kam i dai na i kirap bek, i gat ol planti witnis i stap, tasol yumi no bilipim na trastim na yumi tubel. Em olsem wanem?
Harim. Stori bilong Jisas i kam i dai na i kirap bek i gat planti ai witnis i stap. Olsem na, i no gat as long yumi tok, “Ol samting bilong Jisas i no tru.” Na i no gat as bilong yumi givim baksait long ol tok bilong Jisas.
Kirap bek bilong Jisas i soim yumi olsem, tok bilong Jisas i tru.
Na kirap bek bilong Jisas i ken i strongim bilip bilong yumi. Long wanem? Jisas Em i kirap bek olsem Em yet i tok. Na planti manmeri i witnisim Jisas i kirap bek na Em i stap laip olsem Em i tok. Kirap bek em i no liklik samting. Jisas i bin tokaut long kirap bek bilong Em na Em i kirap bek olsem Em i tok, na long dispela as yumi ken i bilipim na trastim tok bilong Jisas. Jisas i soim yumi olsem, tok bilong Em i gat kaikai na yumi ken i bilipim na trastim tok bilong Jisas.
Na kirap bek bilong Jisas i ken i strongim yumi long bilipim na trastim nupela laip em i trupela samting. Jisas i kirap bek na kisim nupela laip bilong soim yumi olsem nupela laip em i trupela samting. Jisas i kisim nupela laip na Em i go bek long heven bilong soim yumi olsem nupela laip na heven i trupela samting. Em olsem na taim Jisas i promisim nupela laip na heven i kamap long feitful baim bek wok bilong Em long diwai kros, orait yumi ken i bilipim na trastim dispela tok bilong Jisas. Ol dispela samting i trupela samting na yumi ken i kisim nupela laip na heven long feitful wok bilong Jisas olsem Jisas i tok na olsem Jisas i mekim.
Kirap bek bilong Jisas i soim yumi olsem, Jisas Em i Jas bilong manmeri i no laik bilipim na trastim Em.
Na kirap bek bilong Jisas i soim yumi olsem, i gat taim i stap na Jisas bai kotim na mekim save long ol manmeri i no laik bilipim na trastim na bihainim Em. Long Aposel 17:30-31 aposel Pol i tok olsem, God i kirapim Jisas long matmat bilong soim olgeta manmeri dispela i tru tumas.
30Pastaim God i larim ol manmeri i no gat save na i stap nating. Tasol nau, Em i tok strong long olgeta man long olgeta hap bilong dispela graun olsem, ‘Yupela i mas tanim bel.’ 31Long wanem, Em i bin makim wanpela de we Em bai kotim olgeta manmeri. Em bai mekim olsem long stretpela pasin bilong Em. Na Em i makim wanpela man na Em bai i stap jas bilong dispela kot. Na taim God i kirapim dispela man long matmat Em i soim olgeta manmeri dispela i tru tumas.” Aposel 17:30-31.
Tru tumas, Jisas i kirap bek long dai. Dispela i trupela histori. Ai witnis i bin witnisim. Kirap bek bilong Jisas i soim olsem, God i stap, na nupela laip i trupela samting, na heven i trupela samting, na kot bilong bihain em i trupela samting.
Taim yumi bilipim na trastim na bihainim Jisas, orait yumi no westim taim bilong yumi. Yumi no rong. Yumi no paul. Nogat. Yumi bihainim trupela rot bilong trupela samting. Tru tumas, yu ken i lusim ol toktok bilong tumbuna bilong yu na bihainim olgeta tok bilong Jisas. Maski yumi pilai pilai long ol samting bilong Jisas. Yumi bilipim na trastim feitful wok bilong Em, na yumi pas long Em na bihainim Em.
Skelim yu yet. Yu bilipim na trastim Jisas trutru o yu giaman? Pasin bilong yu i pas long pasin bilong bilipim na trastim na bihainim Jisas o nogat? Sapos nogat, orait yu mas tingting gen na skelim gen bilip bilong yu long laip bilong yu. Bilip bilong yumi long Jisas, na pasin bilong yumi long bihainim Em, tupela i mas pas wantaim.
Em tasol.
tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn